Uheldet skete på Rute 26 Vildsundvej ved Øster Jølby.

Klokken 19.24 modtog beredskabet en melding om et trafikuheld i Nykøbing, og hurtigt rykkede brandvæsenet ud med tre køretøjer. Derudover kørte tre ambulancer, to politibiler og en lægebil til stedet. Det fortæller Jesper Madsen, der er indsatsleder ved Nordjyllands Brandvæsen. - Der er tre biler, der er kørt sammen, og fire personer er sendt med ambulance til skadestuen i Thisted, siger han. Overholdt ikke vigepligt Uheldet er sket ved Øster Jølby i krydset mellem rute 26 Vildsundvej og Udvejen og Vestmorsvej. Ifølge vagtchefen ved Midt- og Vestjyllands Politi Jens Claumarch kom 71-årig kvinde fra Nykøbing kørende på Udvejen og skulle svinge ud på Vilsundvejen, men overholdt ikke sin vigepligt. Det fik en 59-årig mandlig bilist fra Nykøbing til at ramme ind i bilen, hvorefter lygterne på hans bil slukkede. Derfor overså den tredje bilist, en 38-årig kvinde fra Hurup, bilen og rammer ind i den. Billigt sluppet Umiddelbart er ingen af de tre personer kommet alvorligt til skade, og med hjælp kunne alle de involverede personer stige ud af bilen, uden der skulle tages maskineri i brug. - Det er et større vejkryds, og det er mange år siden, der har været en ulykke af den her kaliber. Men ud fra hvordan bilerne ser ud og vejkrydsets størrelse, vurderer vi, at det er billigt sluppet, siger Jesper Madsen. Politiet måtte dirigere trafikken i et stykke tid efter uheldet, men siden lidt over ni torsdag aften, skulle alt gerne køre som normalt igen. De involverede parter blev afhørt på stedet, og ifølge vagtchefen følger der formentlig en frakendelse af kørekortet til den 71-årige kvinde, som overså sin vigepligt. Alle tre personbiler var så skadede, at de ikke kunne køre fra stedet.